I üserem Gmeindsgebiet gets e hufe Chele ond Chäppeli, zwe Schlossalage in Klevenow ond Griebenow ond en onmängi vo wietere zo beougapfelndi Hüser. Sie send onverwächselbari kulturhischtorischi Dänkmöler vo üsere Gägend ond jedes hät so sini eiget  Art, sini eigiti Gschecht. Am bekanntischte esch d Schlosschapälle in Griebenow, wo 1648 as föfzähsitige Fachwärkbou bout worde esch. En freischtehende Gloggeschtuel esch of em Chilehof. D Klevenower Schlosschapälle esch as rächteggige Fachhwärkbou met eme Mansardedach im 1730i änegschtellt worde. Im Ennere esch en schöne Chanzlealtar vo 1735. Wieteri Chapelle häts in Poggendorf, Willerswalde, Kaschow - ond net z'vergässe d Chapälleruine in Wüesteney, wo d Süderhouzer Laienschpelgroppe eri Uffüerige hät.  In Gross Bisdorf hets en drüscheffigi Hallechile us de zwöite Hölfti vom 13. Johrhondert. Die Chile esch 1992/93 völlig neu reschtauriert worde. Reschtauriert esch 1996 ou d Orgele worde, wo i de zwöite Hölfti vom 19. Johrhondert vom Fretz Güschtu Mehmel us Stralsund bout worde esch. No vel früener, nämli im 15. Johrhondert, esch d Chele vo Kreuzmanns­hagen as rächteggige Feldschteibou met polygonalem Oschtschloss bout worde. Ond no nes paar Jöhrli vorhär, so zwösche 1232 ond 1288, esch d Rakower  Feldschteichile bout worde - das esch wahrschinli di ältischt Chele in üsere Gägend. Die jöngschti Chele esch wou d Bretwischer Chile us em Johr 1852: en rächteggige Feldschteibou met eme vorgsetzte quadratische Weschttorm.